b"\n_START_ARTICLE_\nP\xc3\xa9ter E\xc3\xb6tv\xc3\xb6s\n_START_PARAGRAPH_\nP\xc3\xa9ter E\xc3\xb6tv\xc3\xb6s (s. 2. tammikuuta 1944 Sz\xc3\xa9kelyudvarhely) on unkarilainen s\xc3\xa4velt\xc3\xa4j\xc3\xa4 ja kapellimestari. Zolt\xc3\xa1n Kod\xc3\xa1ly hyv\xc3\xa4ksyi h\xc3\xa4net s\xc3\xa4vellysluokalleen Franz Lisztin musiikkiakatemiaan h\xc3\xa4nen ollessaan 14-vuotias. Vuonna 1966 h\xc3\xa4n p\xc3\xa4\xc3\xa4si stipendin turvin Saksan liittotasavaltaan ja tutustui K\xc3\xb6lnin avantgardistisiin musiikkipiireihin. H\xc3\xa4n esiintyi Stockhausen Ensemblen konserteissa vuosina 1968\xe2\x80\x9376 ja toimi \xc3\xa4\xc3\xa4ni-insin\xc3\xb6\xc3\xb6rin\xc3\xa4 radion elektronisella studiolla K\xc3\xb6lniss\xc3\xa4._NEWLINE_Pierre Boulez kutsui E\xc3\xb6tv\xc3\xb6sin johtamaan IRCAM:n avajaiskonsertin Pariisiin vuonna 1978. H\xc3\xa4net nimitettiin sitten Ensemble Intercontemporainin musiikilliseksi johtajaksi. H\xc3\xa4n teki debyyttins\xc3\xa4 Lontoon Proms-festivaalilla vuonna 1980 ja johti seuraavana vuonna Stockhausenin oopperan Donnerstag aus Licht Milanon La Scalassa. H\xc3\xa4n on p\xc3\xa4\xc3\xa4ssyt johtamaan monia muitakin orkestereita, kuten BBC:n sinfoniaorkesteria ja Wienin radion sinfoniaorkesteria. Opetusteht\xc3\xa4viss\xc3\xa4 h\xc3\xa4n on toiminut Karlsruhen ja K\xc3\xb6lnin musiikkikorkeakouluissa._NEWLINE_E\xc3\xb6tv\xc3\xb6sin kyky luoda ep\xc3\xa4tavallisia s\xc3\xa4velmaailmoja tulee esiin varsinkin h\xc3\xa4nen orkesteriteoksissaan, joihin kuuluu zeroPoints (1999). H\xc3\xa4nen muihin orkesteriteoksiinsa kuuluu konserttoja sek\xc3\xa4 s\xc3\xa4vellykset Jet Stream trumpetille ja orkesterille (2002) ja Seven viululle ja orkesterille (2006/07). E\xc3\xb6tv\xc3\xb6s on my\xc3\xb6s yksi aikansa menestyneimmist\xc3\xa4 oopperas\xc3\xa4velt\xc3\xa4jist\xc3\xa4. Radames-kamarioopperan (1975/97) libretto on s\xc3\xa4velt\xc3\xa4j\xc3\xa4n oma, mutta my\xc3\xb6hemmin h\xc3\xa4n on saanut oopperoihin aiheita maailmankirjallisuuden mestariteoksista._NEWLINE_E\xc3\xb6tv\xc3\xb6s on Berliinin taideakatemian ja vuodesta 2000 Ruotsin kuninkaallisen musiikkiakatemian j\xc3\xa4sen. H\xc3\xa4n sai Ordre des Arts et des Lettres'n komentajan arvon vuonna 2003 ja Venetsian biennaalin kultaisen leijonan 2011."